### NN 49/2017 (24.5.2017.), Rješenje Agencije za zaštitu tržišnog natjecanja klasa: UP/I 034-03/15-01/037, urbroj: 580-10/65-2017-106 od 5. svibnja 2017.

Agencija za zaštitu tržišnog natjecanja

1135

Agencija za zaštitu tržišnog natjecanja, na temelju članka 30. točke 2., članka 31., članka 49. stavka 1. i 2. i članka 58. stavka 1. točke 9., u svezi s člankom 8. Zakona o zaštiti tržišnog natjecanja (»Narodne novine«, broj 79/09 i 80/13), u upravnom postupku utvrđivanja narušavanja tržišnog natjecanja sklapanjem zabranjenog sporazuma, pokrenutom po službenoj dužnosti protiv poduzetnika Duing d.o.o., sa sjedištem u Viškovu, Stupari 18/b, zastupanog po odvjetnicima iz Odvjetničkog društva […], sa sjedištem u […], na temelju odluke Vijeća za zaštitu tržišnog natjecanja u sastavu: Mladen Cerovac, mag. iur., predsjednik Vijeća, Vesna Patrlj, dipl. iur., zamjenica predsjednika Vijeća, Denis Matić, dipl. iur. i mr. sc. Tatjana Peroković, članovi Vijeća, sa sjednice 19/2017, održane 5. svibnja 2017., donosi sljedeće

RJEŠENJE

I. Prihvaćaju se mjere, uvjeti i rokovi koje je predložio poduzetnik Duing d.o.o., sa sjedištem u Viškovu, Stupari 18/b, i to na način kako slijedi:

a. U tipskim »Ugovorima o prodaji motora i rezervnih dijelova Volvo Penta te o servisiranju istih« dio članka 7. E ugovora mijenja se i glasi: »Duing će serviseru dostavljati cjenik s preporučenim prodajnim cijenama originalnih Volvo Penta rezervnih dijelova. Preporučene prodajne cijene iz prethodnog stavka ne obvezuju servisera prilikom određivanja cijena proizvoda.«

b. Cjenik koji se dostavlja na temelju rečenih ugovora sadržavat će tekst sljedećeg sadržaja: »Cjenik predstavlja preporučene cijene originalnih Volvo Penta rezervnih dijelova, koje ne obvezuju servisera prilikom određivanja cijene proizvoda.«

c. S poduzetnikom […] sklopit će se novi ugovor vezano uz prodaju motora i rezervnih dijelova Volvo Penta te o servisiranju istih, koji će, između ostalih, sadržavati odredbu sljedećeg sadržaja: »Duing će serviseru dostavljati cjenik s preporučenim prodajnim cijenama originalnih Volvo Penta rezervnih dijelova. Preporučene prodajne cijene iz prethodnog stavka ne obvezuju servisera prilikom određivanja cijena proizvoda.«

Navedeni ugovor također neće sadržavati odredbe da se rečeni poduzetnik obvezuje originalne rezervne dijelove Volvo Penta nabavljati isključivo od Duinga te da Duing ima pravo raskinuti ugovor ako taj poduzetnik rezervne dijelove nabavlja od drugog dobavljača.

d. Cjenik koji se dostavlja na temelju rečenog ugovora sadržavat će tekst sljedećeg sadržaja: »Cjenik predstavlja preporučene cijene originalnih Volvo Penta rezervnih dijelova, koje ne obvezuju servisera prilikom određivanja cijene proizvoda.«

e. Odredba članka 8. stavka 1. tipskih »Ugovora o prodaji i servisiranju proizvoda iz programa ZF marine« mijenja se i glasi: »Serviser se obvezuje prilikom popravka ZF reduktora ugrađivati samo izvorne ZF dijelove.«

Odredba članka 15. stavka 4. tipskih »Ugovora o prodaji i servisiranju proizvoda iz programa ZF marine« mijenja se i glasi: »Duing ima pravo raskinuti ugovor u bilo koje vrijeme u slučaju:

Ako serviser nekvalitetno obavlja popravke u i izvan jamstvenog roka.

Ako ne ugrađuje originalne ZF dijelove.«

f. Duing d.o.o. obvezuje se na sklapanje prethodno navedenih ugovora odnosno aneksa ugovora u roku od 2 (dva) mjeseca od dana dostave ovog rješenja Agencije.

g. Duing d.o.o. obvezuje se da ugovori koje će ubuduće sklapati s partnerima i serviserima u svojoj ovlaštenoj mreži neće sadržavati odredbe koje bi mogle predstavljati kršenje propisa o zaštiti tržišnog natjecanja.

II. Predložene mjere, uvjeti i rokovi iz točke I. izreke ovog rješenja ocjenjuju se dostatnima za otklanjanje negativnih učinaka i ponovnu uspostavu tržišnog natjecanja na tržištima distribucije rezervnih dijelova marke Volvo Penta i ZF Marine u Republici Hrvatskoj.

III. Predložene mjere, uvjeti i rokovi iz točke I. izreke ovog rješenja ovim rješenjem postaju obvezni za poduzetnika Duing d.o.o.

IV. Utvrđuje se da, nakon izvršenja mjera iz točke I. izreke ovog rješenja, nema uvjeta za daljnje vođenje postupka protiv poduzetnika Duing d.o.o.

V. U slučaju da Agencija za zaštitu tržišnog natjecanja utvrdi kako se poduzetnik Duing d.o.o. ne pridržava utvrđenih mjera, uvjeta i rokova iz točke I. izreke ovog rješenja, takvo postupanje smatrat će se povredom Zakona o zaštiti tržišnog natjecanja, što će se utvrditi posebnim rješenjem kojim će se izreći i upravno-kaznena mjera.

VI. Poduzetnik Duing d.o.o. obveznik je plaćanja upravne pristojbe u iznosu od 24.500,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: bez odgode, a najkasnije 8 (osam) dana od dana dostave ovog rješenja.

VII. Ovo će rješenje biti objavljeno u »Narodnim novinama« i na mrežnim stranicama Agencije.

Obrazloženje

1. Postupak utvrđivanja narušavanja tržišnog natjecanja

Agencija za zaštitu tržišnog natjecanja (dalje: Agencija) pokrenula je zaključkom od 30. srpnja 2015., po službenoj dužnosti, na temelju članka 38. stavka 1. i članka 39., u svezi s člankom 8. Zakona o zaštiti tržišnog natjecanja (»Narodne novine«, broj 79/09 i 80/13, dalje: ZZTN) postupak protiv poduzetnika Duing d.o.o., sa sjedištem u Viškovu, Stupari 18/b, zastupanog po odvjetnicima iz Odvjetničkog društva […], sa sjedištem u […] (dalje: Duing), radi utvrđivanja predstavljaju li pojedine odredbe ugovora koje taj poduzetnik sklapa s partnerima i serviserima, vezano uz prodaju proizvoda marke Volvo Penta, Tohatsu i ZF Marine, zabranjeni sporazum u smislu članka 8. ZZTN-a.

Riječ je o odredbama članka 7. točke F., članka 18. i članka 23. stavka 4. »Ugovora o prodaji motora i rezervnih dijelova Volvo Penta i Tohatsu i o servisiranju istih«, sklopljenih 2011. i 2013. s više poduzetnika, u kojima je navedeno da se serviser obvezuje koristiti cjenik Duinga namijenjenog krajnjim kupcima, da se serviser obvezuje prodavati samo originalne dijelove Volvo Penta i Tohatsu koje će nabavljati isključivo od Duinga te da nepoštivanje navedene obveze ima za posljedicu isključivanje servisera iz servisno-prodajne mreže Duinga, odnosno mreže ovlaštenih Volvo Penta / Tohatsu servisa. Nadalje, određeno je da Duing ima pravo raskinuti ugovor u bilo koje vrijeme ako serviser rezervne dijelove Volvo Penta i Tohatsu nabavlja od drugog dobavljača.

»Ugovor o partnerstvu u prodaji motora i rezervnih dijelova Volvo Penta i Tohatsu«, sklopljen s poduzetnikom […] 1. srpnja 2013., prethodno navedene sporne odredbe sadrži u članku 4. točki F., članku 13. i članku 15. stavku 4.

Sporne odredbe s aspekta propisa o zaštiti tržišnog natjecanja sadrži i »Ugovor o prodaji industrijskih Volvo Penta motora, pripadajućih rezervnih dijelova te o servisiranju istih«, sklopljen s poduzetnikom […] 24. srpnja 2012., i to u: članku 7. točki E. u kojem je određeno da se serviser obvezuje koristiti cjenik Duinga namijenjen krajnjim kupcima, u članku 17. navedenog ugovora u kojem je određeno da se serviser obvezuje prodavati samo originalne dijelove Volvo Penta koje će nabavljati isključivo od Duinga, a nepoštivanje te obveze ima za posljedicu isključenje servisera iz servisno-prodajne mreže Duinga, odnosno mreže ovlaštenih Volvo Penta servis dealera, te u članku 22. stavku 4. u kojem je određeno da Duing ima pravo raskinuti ugovor u bilo koje vrijeme ako serviser rezervne dijelove Volvo Penta nabavlja od drugog dobavljača.

Takve odredbe sadrži i »Ugovor o suradnji na održavanju Volvo Penta motora i prodaji rezervnih dijelova Volvo Penta«, koji je sklopljen 6. svibnja 2013. s poduzetnikom […], i to u: članku 7. točki E., članku 16. te u članku 21. stavku 4.

U Ugovoru o prodaji i servisiranju proizvoda iz programa ZF Marine, koji su u 2011., 2012. i 2013. sklopljeni s više poduzetnika, sporna je odredba članka 8. u kojoj je određeno da se serviser izričito obvezuje prilikom popravka ZF reduktora ugrađivati samo i isključivo originalne dijelove isporučene od strane proizvođača putem zastupnika. Nepoštivanje te odredbe ima za posljedicu isključivanje servisera iz mreže ovlaštenih ZF servisa.

Ugovor o prodaji i servisiranju proizvoda iz programa ZF Marine 2013., u odnosu na ranije sklopljene ugovore, u članku 15. stavku 4. sadrži odredbu da Duing ima pravo raskinuti ugovor u bilo koje vrijeme u slučaju ako serviser rezervne dijelove ZF nabavlja od drugog dobavljača.

Nakon pokretanja postupka Duing se u podnescima zaprimljenim 27. travnja 2016. i 27. svibnja 2016. očitovao kako je nakon pokretanja postupka došlo do prestanka ranije sklopljenih ugovora s ovlaštenim serviserima za Volvo Penta proizvode te da su Tohatsu proizvodi izdvojeni iz ugovora o prodaji servisiranju Volvo Penta i Tohatsu.

Nadalje se očitovao kako je prestao poslovati s poduzetnikom […], s kojim je 1. srpnja 2013. sklopljen ugovor koji je sadržavao sporne odredbe u članku 4. točki F, članku 13. i članku 15. stavku 4., te s poduzetnikom […], s kojim je sklopljen ugovor 24. srpnja 2012., a koji je sadržavao sporne odredbe u članku 7. točki E, članku 17., te članku 22. stavku 4.

2. Prijedlog preuzimanja obveza od strane poduzetnika

Podnescima zaprimljenim 27. prosinca 2016., 3. veljače 2017. i 6. ožujka 2017., Duing je u smislu članka 49. ZZTN-a dostavio prijedlog preuzimanja obveze izvršenja određenih mjera, uvjeta i rokova u kojima će to učiniti, a kojim se obvezuje sa svojim serviserima s kojima ima sklopljene ugovore sklopiti anekse ugovora.

Vezano uz ugovore koje ima sklopljene s poduzetnicima iz Volvo Penta programa, očitovao se kako s njima sklopio nove ugovore koji više ne sadrže sporne odredbe. Riječ je o Ugovorima o prodaji motora i rezervnih dijelova Volvo Penta te o servisiranju istih, sklopljenim 1. ožujka 2016., koje je Duing dostavio Agenciji u privitku podneska zaprimljenog 27. travnja 2016.

U navedenim ugovorima brisane su sporne odredbe u kojima je navedeno da se serviser obvezuje koristiti cjenik Duinga namijenjen krajnjim kupcima, da se serviser obvezuje prodavati samo originalne dijelove Volvo Penta i Tohatsu koje će nabavljati isključivo od Duinga, da nepoštivanje navedene obveze ima za posljedicu isključivanje servisera iz servisno-prodajne mreže Duinga, odnosno mreže ovlaštenih Volvo Penta/Tohatsu servisa, te da Duing ima pravo raskinuti ugovor u bilo koje vrijeme ako serviser rezervne dijelove Volvo Penta i Tohatsu nabavlja od drugog dobavljača.

Nadalje je naveo kako je vezano uz Volvo Penta proizvode jedino ugovor s poduzetnikom […] ostao neizmijenjen. Stoga je Agenciji u odnosu na Volvo Penta ugovor koji ima sklopljen s poduzetnikom […] predložio mjere, uvjete i rokove, na način da će s rečenim poduzetnikom u roku od 2 mjeseca od dana dostave rješenja Agencije sklopiti ugovor u kojem će:

– odredbu članka 7. točke E (u kojem je određeno da se […] obvezuje koristiti cjenik Duinga namijenjen krajnjim kupcima) izmijeniti tako da glasi: »Duing će serviseru dostavljati cjenik s preporučenim prodajnim cijenama originalnih Volvo Penta rezervnih dijelova. Preporučene prodajne cijene iz prethodnog stavka ne obvezuju servisera prilikom određivanja cijena proizvoda.«,

– odredbu članka 16. (u kojem je određeno da se […] obvezuje prodavati samo originalne dijelove Volvo Penta koje će nabavljati isključivo od Duinga) izmijeniti na način da se briše dio odredbe na temelju koje se serviser obvezuje originalne dijelove nabavljati isključivo od Duinga,

– odredbu članka 21. stavka 4. (u kojoj je određeno da Duing ima pravo raskinuti ugovor u bilo koje vrijeme ako […] rezervne dijelove nabavlja od drugog dobavljača) izmijeniti na način da se briše dio odredbe u kojoj je navedeno da Duing ima pravo raskinuti ugovor ako taj poduzetnik rezervne dijelove Volvo Penta nabavlja od drugog dobavljača.

Također, Duing se obvezao da u slučaju sklapanja ugovora s partnerom koji u ovom trenutku nema zaključen ugovor o suradnji u održavanju Volvo Penta motora i prodaji rezervnih dijelova Volvo Penta, takav ugovor neće sadržavati odredbe koje bi mogle predstavljati kršenje propisa o zaštiti tržišnog natjecanja.

Uz to, predlaže da se u svakom cjeniku koji se dostavlja ovlaštenom serviseru na temelju članka 7. E ugovora naznači sljedeći tekst: »Cjenik predstavlja preporučene cijene originalnih Volvo Penta rezervnih dijelova, koje ne obvezuju servisera prilikom određivanja cijena proizvoda.«

Nadalje, predlaže da se dio članka 7. E ugovora sklopljenih s poduzetnicima vezano uz Volvo Penta proizvode izmijeni na način da glasi: »Duing će serviseru dostavljati cjenik s preporučenim prodajnim cijenama originalnih Volvo Penta rezervnih dijelova. Preporučene prodajne cijene iz prethodnog stavka ne obvezuju servisera prilikom određivanja cijena proizvoda.«

Vezano uz ugovore koje ima sklopljene s poduzetnicima iz ZF programa, a čiji je popis dostavio u podnesku zaprimljenom 27. prosinca 2016., Duing se očitovao kako će sklopiti aneks ugovora ili novi ugovor kojim će se izmijeniti odredba članka 8. stavka 1. (riječ je o odredbi u kojoj je navedeno da se serviser izričito obvezuje prilikom popravka ZF reduktora ugrađivati samo i isključivo originalne dijelove isporučene od strane proizvođača putem zastupnika), na način da glasi: »Serviser se obvezuje prilikom popravka ZF reduktora ugrađivati samo izvorne ZF dijelove.«

Naveo je kako će se odredba članka 15. stavka 4. ugovora (u kojoj je navedeno kako Duing ima pravo raskinuti ugovor u bilo koje vrijeme u slučaju ako serviser rezervne dijelove ZF nabavlja od drugog dobavljača) izmijeniti na način da će se brisati odredba da poduzetnik ima pravo raskinuti ugovor ako serviser rezervne dijelove ZF nabavlja od drugog dobavljača.

Nadalje, obvezao se da ugovori koje će ubuduće sklapati s predstavnicima svoje ovlaštene mreže servisa iz programa ZF neće sadržavati odredbe koje bi mogle predstavljati kršenje propisa o zaštiti tržišnog natjecanja.

Duing se obvezao na sklapanje predmetnih aneksa ugovora u roku od 2 mjeseca od dana dostave rješenja Agencije.

Člankom 49. stavkom 5. ZZTN-a propisano je da će Agencija namjeru prihvaćanja preuzimanja izvršenja mjera i uvjeta iz članka 49. stavka 1. ZZTN-a objaviti na svojoj internetskoj stranici u obliku skraćenog opisa predmeta i sadržaja mjera i uvjeta, uz poziv svim zainteresiranim stranama za dostavljanje pisanih primjedbi, stavova i mišljenja u roku od 20 (dvadeset) dana od dana objave poziva.

Stoga je Agencija 27. ožujka 2017., sukladno članku 49. točki 5. ZZTN-a, na mrežnim stranicama Agencije: www.aztn.hr, objavila namjeru prihvaćanja preuzimanja izvršenja mjera i uvjeta, uz javni poziv svim zainteresiranim stranama za dostavljanje pisanih primjedbi, stavova i mišljenja na prijedlog Duinga za preuzimanje obveze izvršenja određenih mjera i uvjeta te rokova u kojima će to učiniti. Rok za stavljanje primjedbi istekao je 18. travnja 2017., pri čemu Agencija nije zaprimila primjedbe na objavljeni javni poziv.

3. Analiza prijedloga Duinga o namjeri preuzimanja obveze izvršenja mjera i uvjeta te rokova u kojima će to učiniti

Agencija je utvrdila kako prijedlog preuzimanja obveze izvršenja mjera i uvjeta te rokova u kojima će to Duing učiniti udovoljava formalnim uvjetima iz članka 49. stavka 1. ZZTN-a, odnosno da je podnesen nakon pokretanja postupka sukladno članku 39. ZZTN-a, a prije dostave Obavijesti o preliminarno utvrđenim činjenicama u postupku iz članka 48. ZZTN-a.

Agencija, u smislu članka 49. stavka 4. ZZTN-a, može prihvatiti preuzimanje izvršenja određenih mjera i uvjeta iz članka 49. stavka 1. ZZTN-a u slučaju kratkog trajanja povrede, suradnje poduzetnika u postupku i predlaganja mjera i uvjeta u prvih šest mjeseci vođenja postupka, te kada ocijeni da je prihvaćanje preuzimanja mjera i uvjeta iz članka 49. stavka 1. ZZTN-a svrsishodno radi bržeg uspostavljanja tržišnog natjecanja na određenom tržištu, a bez dugotrajnog vođenja postupka.

U predmetnom postupku Duing je u potpunosti surađivao s Agencijom te je prijedlog mjera i uvjeta podnio nakon pokretanja postupka, a prije dostave Obavijesti o preliminarno utvrđenim činjenicama u postupku.

Prijedlog Duinga predstavlja dobrovoljnu mjeru i razmjeran je mogućim negativnim učincima koje bi navedene sporne odredbe u neizmijenjenom sadržaju imale na tržišno natjecanje.

Također, prijedlog Duinga dovodi do bržeg uspostavljanja tržišnog natjecanja na mjerodavnim tržištima bez dugotrajnog vođenja postupka.

Osim toga, na objavljenu namjeru Agencije o prihvaćanju preuzimanja izvršenja mjera i uvjeta, uz javni poziv svim zainteresiranim stranama za dostavljanje pisanih primjedaba, stavova i mišljenja na prijedlog Duinga za preuzimanje obveze izvršenja određenih mjera i uvjeta te rokova u kojima će to učiniti, nitko nije dostavio primjedbe.

Slijedom svega navedenog, Agencija je prihvatila predložene mjere i uvjete poduzetnika Duing na način na koji su one konkretizirane u podnescima Duinga zaprimljenim u Agenciji 27. prosinca 2016., 3. veljače 2017. i 6. ožujka 2017.

4. Odluka Vijeća za zaštitu tržišnog natjecanja

Na temelju dostavljenih očitovanja i dokumentacije, Vijeće za zaštitu tržišnog natjecanja (dalje: Vijeće), sukladno ovlastima iz članaka 27. i 30. točke 2. ZZTN-a te članka 31. ZZTN-a, na sjednici 19/2017, održanoj 5. svibnja 2017., razmatralo je navedeni predmet te je donijelo odluku da se, u smislu članka 49. stavka 2. ZZTN-a, predložene mjere, uvjeti i rokovi Duinga prihvaćaju kao dostatni za otklanjanje negativnih učinaka i ponovnu uspostavu tržišnog natjecanja, pri čemu donošenjem ovoga rješenja Agencije postaju obvezni za Duing.

Vijeće svoju odluku o prihvaćanju mjera, uvjeta i rokova u smislu članka 49. stavka 2. ZZTN-a temelji na tome da je Duing surađivao s Agencijom i nastojao uskladiti svoje postupanje s propisima o zaštiti tržišnog natjecanja.

Sukladno članku 49. stavku 3. ZZTN-a, rješenjem Agencija određuje rokove u kojima poduzetnik treba izvršiti mjere i uvjete iz članka 49. stavka 2. ZZTN-a, obvezuje poduzetnika na dostavu dokaza kojima potvrđuje izvršenje mjera i uvjeta u zadanom roku te utvrđuje da nema uvjeta za daljnje vođenje postupka protiv tog poduzetnika.

Stoga je Vijeće donijelo odluku kojom se, u smislu članka 49. stavka 2. i 3. ZZTN-a, prihvaćaju mjere i uvjeti koje je predložio Duing te mu je naloženo da u ostavljenom roku dostavi dokaze da je postupio sukladno točki I. izreke ovog rješenja. Nakon izvršenja mjera iz točke I. izreke ovog rješenja nema uvjeta za daljnje vođenje postupka protiv Duinga u ovom predmetu.

U smislu članka 49. stavka 7. ZZTN-a, ako u nadzoru nad provedbom mjera i uvjeta iz članka 49. stavka 1. ZZTN-a Agencija utvrdi da se Duing ne pridržava utvrđenih mjera, uvjeta i rokova iz članka 49. stavka 3. ZZTN-a, takvo postupanje smatrat će se povredom ZZTN-a te će se to utvrditi posebnim rješenjem kojim će se izreći i upravno-kaznena mjera sukladno odredbama ZZTN-a.

Slijedom svega navedenog, Agencija je na temelju odluke Vijeća odlučila kao u točkama I. do V. izreke ovog rješenja.

Prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a i rješenje Agencije o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, podliježu naplati upravnih pristojbi, sukladno odredbi članka 4. stavka 1. Zakona o upravnim pristojbama (»Narodne novine«, broj 115/16 dalje: Zakon o upravnim pristojbama) te članka 1. Uredbe o tarifi upravnih pristojbi (»Narodne novine«, broj 8/17; dalje: Uredba o tarifi upravnih pristojbi).

Naime, prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a podliježe obvezi naplate upravne pristojbe u iznosu od 3.500,00 kuna, u smislu tarifnog broja 93. točke 4. Tarife upravnih pristojbi Uredbe o tarifi upravnih pristojbi.

Upravna pristojba u iznosu od 21.000,00 kuna za rješenje Agencije o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, naplaćuje se sukladno tarifnom broju 94. točki 9. Tarife upravnih pristojbi Uredbe o tarifi upravnih pristojbi.

Navedeni iznos uplaćuje se u roku od osam (8) dana od dana dostave ovog rješenja u korist Državnog proračuna Republike Hrvatske na račun broj: HR1210010051863000160, model HR64, poziv na broj odobrenja: 5002-20833-…(navodi se OIB uplatitelja ili godina ili broj rješenja).

Sukladno odredbi članka 17. stavka 4. Zakona o upravnim pristojbama, nakon izvršene uplate obveznik uplate dužan je dokaz o obavljenoj uplati upravne pristojbe, dostaviti Agenciji žurno, a najkasnije u roku od osam (8) dana, s pozivom na poslovni broj klase: UP/I 034-03/15-01/037. Dokaz može biti preslika naloga za plaćanje (uplatnica) ako je pristojba plaćena gotovinskim nalogom, potvrda iz sustava e-Pristojba ako je pristojba plaćena putem tog sustava ili preslika izvatka računa ako je pristojba plaćena bezgotovinskim nalogom.

U slučaju da obveznik uplate upravne pristojbe ne izvrši uplatu upravne pristojbe u ostavljenom roku, Agencija će po proteku roka, sukladno članku 19. Zakona o upravnim pristojbama, od nadležne Porezne uprave zatražiti prisilnu naplatu upravne pristojbe.

Slijedom iznijetoga, Agencija je na temelju odluke Vijeća odlučila kao u točki VI. izreke ovog rješenja.

Sukladno odredbi članka 59. stavka 2. ZZTN-a, a u svezi s člankom 58. stavkom 1. točkom 9. ZZTN-a, ovo će rješenje biti objavljeno u »Narodnim novinama«, dok će se prema članku 59. stavku 3. ZZTN-a ono objaviti i na mrežnim stranicama Agencije.

Stoga je Agencija, na temelju odluke Vijeća, odlučila kao u točki VII. izreke ovog rješenja.

UPUTA O PRAVNOM LIJEKU

Protiv ovoga rješenja nije dopuštena žalba, ali nezadovoljna stranka može tužbom pokrenuti upravni spor pred Visokim upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 034-03/15-01/037

Urbroj: 580-10/65-2017-106

Zagreb, 5. svibnja 2017.

Predsjednik Vijeća
 za zaštitu tržišnog natjecanja
 Mladen Cerovac, mag. iur., v. r.